הכל היה מוכן לחגיגות האליפות של בית"ר ירושלים. האוהדים אירגנו הפנינג בבלומפילד, אבל השחקנים שכחו שצריך גם לנצח את הפועל ת"א והפסידו הערב 3:1 לעיני 14,500 צופים ויצטרכו לחכות לפחות לשבוע הבא כדי לפתוח בחגיגות.
המשחק נערך בצל מותו של אכראם נאתכו, אביו של ביברס, שנעדר מהמשחק. השחקנים האדומים עלו למגרש כשעל זרועם סרטים שחורים, אך לא נערכה דקת דומיה מתוך חשש שאוהדי בית"ר יבזו אותה.
גם בלי נאתכו, אחד השחקנים הבולטים בהפועל בשבועות האחרונים, חבריו הסתדרו ואפילו היו יותר טובים מהאלופה. דווקא בית"ר עלתה ראשונה ליתרון, זה קרה בדקה השמינית כשמיכאל זנדברג קיבל מסירה מעידן טל ושלח טיל לרשת של וינסנט אניימה.
הפועל החלה לתקוף כדי להשוות והשיגה לבסוף את השער המיוחל בדקה ה-28. טברטקו קאלה תפס בחולצתו של ברוך דגו ברחבה, והשופט שרק לפנדל. הקרואטי קיבל צהוב ודגו עצמו בעט את הפנדל פנימה. 4 דקות לפני השריקה למחצית, אלין טופוזאקוב המשיך כדור קרן לעברו של פאביו ג'וניור, שדחק מקרוב והשלים מהפך.
אחרי ההפסקה יצחק שום ביצע חילופים התקפיים במטרה לחזור למשחק, אבל השחקנים שלו פשוט לא היו על המגרש. הפועל שלטה לחלוטין במרכז השדה ודמיטאר טלקייסקי תקע את המסמר האחרון בארון של בית"ר עם עוד טעות לאוסף של קאלה. הבולגרי דהר על-פני חצי מגרש וסיים מתפרצת בכדור קשתי לרשת, 1:3 בסיום.
הפועל ת"א: וינסנט אניימה, עומרי קנדה, אלין טופוזאקוב, וואליד באדיר, יגאל אנטבי, שי אבוטבול, מזואה אנסומבו, דימיטר טלקיסקי (ראובן עובד, 84), ברוך דגו (עידן סרור, 90), שלומי ארבייטמן (טל חן, 73), פאביו ג'וניור.
בית"ר ירושלים: טברטקו קאלה, תומר בן יוסף (אבירם ברוכיאן, 59), שימון גרשון, אריק בנאדו, יואב זיו, גל אלברמן (ג'וניור ויסה, 73), עידן טל, דרק בואטנג, מיכאל זנדברג, עמית בן שושן, רומולו (חן עזריאל, 73).
שונה לאחרונה ב־19:30, 27 ביוני 2011.